टिकट घर ठेके पर है। पीले रंग के गत्ते वाले टिकट यहां पर मिलते हैं। पर काफी लोग अभी बेटिकट चलते हैं। सिर्फ आरा जाने वाले टिकट खरीदते हैं क्योंकि आरा में चेकिंग होने का खतरा रहता है। नगरी के गांव वालों की चिंता है कि अगर टिकटों की बिक्री कम रही तो हाल्ट कैंसिल हो जाएगा। इसलिए वे हाल्ट पर आने वाले लोगों को टिकट लेने के लिए कहते हैं। पीरो से आरा के बीच नगरी, चरपोखरी, गडहनी और उदवंत नगर ठहराव है। पर कसाप रेलवे स्टेशन नहीं बना है। नैरोगेज में कसाप भी स्टेशन हुआ करता था। कसाप के लोगों में स्टेशन नहीं बनने से काफी नाराजगी है। लोगों के गुस्से के कारण हर पैसेंजर ट्रेन को कसाप में अघोषित तौर पर रुकना ही पड़ता है। नहीं रोकने पर लोको पायलट की पिटाई हो सकती है। वैसे ग्रामीण रेलवे कर्मचारियों को प्यार भी खूब करते हैं। कभी उन्हें गन्ना तो कभी मीठे आम पेश करते हैं।